C 160/20
SL
Uradni list Evropske unije
13.4.2022
Sklepi Sveta „krepitev medkulturnih izmenjav z mobilnostjo umetnikov in zaposlenih v kulturnih in ustvarjalnih sektorjih ter z večjezičnostjo v digitalni dobi“ (2022/C 160/07)
SVET EVROPSKE UNIJE JE –
OB UPOŠTEVANJU NASLEDNJEGA:
1.
Kulturna in jezikovna raznolikost je neločljivo povezana z Evropsko unijo in njenimi temeljnimi vrednotami.
Prispeva k cvetoči ustvarjalnosti, ustvarjalni svobodi, kulturnim izmenjavam ter raznolikosti in kakovosti kulturne in umetniške ponudbe za vse Evropejce in Evropejke.
Spodbuja medsebojno razumevanje in spoštovanje kultur in jezikov, poleg tega pa je naša skupna dediščina, bogastvo, moč in posebna značilnost odnosov znotraj Evrope in s preostalim svetom.
2.
Nujno je, da se tako na nacionalni kot na evropski ravni spodbujajo mobilnost in izmenjave med evropskimi umetniki in umetnicami, kulturnimi organizacijami ter zaposlenimi v kulturnih in ustvarjalnih sektorjih, kot je zapisano v programu Ustvarjalna Evropa, zlasti po krizi zaradi pandemije COVID-19.
Prav tako je nujno, da se podpreta dostop do kulture in kroženje kulturnih del v Evropi, kar bo individualno in kolektivno obogatilo naša življenja.
3.
Mobilnost umetnikov in umetnic ter zaposlenih v kulturnih in ustvarjalnih sektorjih bi bilo treba spodbujati ne le med evropskimi kulturnimi organizacijami, temveč tudi med posameznimi umetniki in umetnicami ter zaposlenimi v zadevnih sektorjih, kot se od leta 2018 že izvaja v okviru pilotnih projektov platforme i-Portunus.
Takšna mobilnost omogoča sodelovanje in soustvarjanje, povezovanje, pridobivanje novih kompetenc, spretnosti in tehnik, iskanje navdiha, doseganje novih občinstev in novih trgov ter dostop do novih poklicnih priložnosti.
4.
Za mobilnost umetnikov in umetnic ter zaposlenih v kulturnih in ustvarjalnih sektorjih se lahko izkoristijo možnosti, kot so sheme prebivanja, ter evropske mreže institucij ali prireditev.
K temu lahko prispevajo celovite, točne in večjezične informacije o obstoječih shemah mobilnosti, razpoložljivi pomoči in programih, ki upoštevajo splošni okvir mobilnosti.
5.
Evropske sheme mobilnosti prispevajo k vzpostavitvi in spodbujanju partnerstev, ki so predpogoj za prošnjo za financiranje iz projektov sodelovanja v okviru programa Ustvarjalna Evropa.
6.
Ambiciozna politika kulturne in jezikovne raznolikosti bi morala v celoti vključevati vprašanja trajnostnosti in temeljiti na tehnoloških inovacijah, tudi na digitalnem področju.
7.
Večjezičnost (1) spodbuja kulturno raznolikost in ustvarjalnost, tudi na področju avdiovizualnih, medijskih in digitalnih vsebin, ter omogoča širši dostop do različnih kulturnih pristopov, del, znanja in idej.
Jezikovna kompetenca (raznojezičnost (2)) je pomembna prednost v globaliziranem kontekstu ter prispeva k poklicni mobilnosti in izmenjavam v kulturnih in ustvarjalnih sektorjih.
8.
Poklicni prevajalci, tolmači in učitelji jezikov imajo pomembno vlogo pri kroženju umetniških del, znanja in idej, zlasti za manj razširjene evropske jezike, s čimer vsakodnevno podpirajo evropsko kulturno raznolikost.
9.
Jezikovne in semantične spletne tehnologije lahko podpirajo večjezičnost in medjezikovno komunikacijo, pomagajo pri učenju in poučevanju jezikov ter ozaveščanju, poleg tega pa nudijo koristna orodja za poklicne prevajalce, pri čemer pa ne smemo pozabiti, da ta ne morejo v celoti nadomestiti človeškega prevajanja in je zato treba njihove rezultate vedno skrbno spremljati in prilagajati zaradi točnosti.
(1) Opredeljena je kot prisotnost ali soobstoj več jezikov v določeni družbi ali na določenem ozemlju ali na določenem mediju.
(2) Opredeljena je kot sposobnost posameznika, da uporablja več jezikov.